Jechi Waaqeffannaa jedhu jechoota Afaan Oromoo lama irraa uumame. Isaanis: Waaqa fi Aanfannaa. Waaqeffannaan haala namootni ittiin waaqa isaanii ofitti aanfatan ibsa. Waaqeffannaan kun hariiroo waaqaa fi namootni waliin qaban agarsiisa. Sirna ittiin namootni waaqa isaaniif bitaman, akkasumas galateeffataniidha. Waaqeffattootni ammoo namoota amantaa waaqeffannaa amananii, akkaataa sirna waaqeffannaatti haala jiruu fi jireenya isaanii hoggananiidha. Namni Waaqeffatu yoo dhiira ta’e waaqeffataa, yoo dhalaa taatemmoo waaqeffattuu jedhamanii waamamu. Eeyyen waaqeffattootni namoota waaqaa fi Seera Waaqaa amananii fudhachuun jiruufi jireenya isaanii ittiin qajeelfataniidha. Waaqatti amananii, hariiroo gaarii waaqa waliin qabaachuun, waan waaqni ajaje hunda dalaganii, waan inni dhorke hundas dhiisanii kanneen jiraataniidha. Egaa sirni namootni ittiin waaqa isaanii waliin hariiroo uuman waaqeffannaa jedhamus, sirni waaqeffannaa kun amantaa garaa garaa kessatti sirna garaa garaan adeemsifama. Fknf sirni waaqeffannaa Kiristaanummaa, fi Islaamummaa sirna waaqeffannaa Oromoo irraa baayyee garaa garummaa qaba. Garaa garummaa Sirnaa fi seeraa, akkasumas maalummaa amantaalee kanneenii hunda walfaana ibsuun ammoo daran ulfaata. Sirna amantaa tokkichaa kaasnee waan hunda ibsuufis nibal’ata. Kanaafuu mata duree kana jalatti waa’ee maalummaa amantaa Waaqeffannaa Oromoo qofa hanga muraasaan ilaaluuf dirqamna jechudha. Akka waaqeffattootni jedhanitti Amantaan Oromoo Waaqeffannaadha. Waaqeffannaan Oromoos amantaadha. Amantaa Waaqa tokkichatti amananii ittiin qajeelfamaniiti. Waaqeffannaan Oromoo kun sababni Waaqeffannaa jedhamee waamameefis sababa Oromoon Waaqa waliin hariiroo tolfatee qabuufidha. Kunis dubbii Waaqaa dhaga’anii waaqeffachuu dabalata. Waaqeffannaan Oromoo daandii dhugaa kan jibbinsi keessa hin jirreedha. Dubbii waaqaa diduunis hin jiru. Waaqeffannaa keessa jaalalaafi gaarummaatu guutee jira. Akka amantaa Oromootti waaqni tokkichatu jira. Waaqni tokkichi kun maqaan isaa dhibba. Afaan isaas dhibba. Waaqeffattootnis waaquma tokkicha kana jiruufi jireenya ofiitti aanfatu. Dhugaa Waaqa kanaas dhaga’aniitu ittiin bulu. Dubbii isaatiinis jiraatu. Eeyyen akkasuma! Oromootni seeraa fi fedha Waaqa tokkichaa dhaga’aniitu ittiin jiraatu. Waaqeffannaan amantaa ittiin Waaqa tokkicha dhugeeffataniidha. Akka amantaa kanaatti maddi uumama maraa Waaqa tokkicha. Kanaafuu dhalli namaa cufti Waaqa tokkicha malee waan biraa dhugeeffachuu hinqabu jedhamee amanama. Kanaafuu Waaqeffannaan amantaa dhala namaa hundaa kan warra Waaqa tokkicha jiruufi jireenya isaaniitti aanfataniiti. Namni waan Waaqni jedhu dhaga’u; ittiin bulu; ittin qajeelfamuufi ittiin jiraatu hundi Waaqeffataa/ttuudha. Kanaafuu amantaan waaqeffaannaa Oromoo amantaa qulqulludha. Eeyyen Amantaan Waaqeffannaa dhiibbaa alagaan hugguramus amantaa dhugaadha. Alagaan beekamtii dhabsiisuuf maqaa garaa garaa itti moggaasee abaarus, amantaan Waaqeffannaa amantaa dhugaa isa Oromoon ganamuma ittiin waaqa isaa waaqeffataa tureedha. Fakkeeenyaaf Oromoon waaqni nama bishaan irraa uume jedhee amana. Hiddi sanyii dhala namaafi lubbu qabeeyyii hundaa jalqaba bishaan keessattti uumamanii yeroo booda bifa garaa garaa qabaachuu akka malan ammoo saayinsiitu hima. Kanaafuu akkuma Oromoon amantaa isaa keessatti amanu saayinsiinis namni jalqaba bishaan irraa uumamuu mirkaneessa. Kun dhugaadha. Dhugaan ammoo ilmoo waaqaati jedhanii amanu waaqeffattootni! Erga akkana ta’ee maaliif Oromoon kansaa ganee kan biraatti firoome jettaa laata? Kun anaafis gaaffiidha. Eeyyen dhuguma Oromoota baay’eetu kan ofii xureessee kan hormaa qulleessuutti jira. Akkamitti inni achii qullaa’ee kan asii xuraa’ee? Deebii kana siifan dhiise. Atumti ilaalii hubadhu! HUB:-Ani Qaalluu ykn beekaa amantaa Waaqeffataa miti. Waa’ee maalummaafi sirna waaqeffannaa Oromoo ilaalchisee ibsan kitaaba kana keessatti katabe kamiyyuu ibsa angafootni waaqeffanna Oromoo karaa garaa garaa ibsaa turan irraa kanan argadheedha. 